Kadangi Pagrindinis antidempingo reglamentas Nr. 1225/2009 suteikia per reglamento, nustatančio antidempingo muitus, priėmimo procedūrą dalyvavusiems asmenims procesines garantijas, pramonės, su kuria susijęs toks reglamentas, interesus atstovaujančioms ir antidempingo procedūroje dalyvavusioms asociacijoms, kaip suinteresuotosioms procedūros šalims, turi būti pripažinta teisė pareikšti ieškinį dėl minėto reglamento panaikinimo, nes jos tiesiogiai ir konkrečiai susijusios, nes jų ieškinys dėl panaikinimo susijęs su jų procesinių teisių apsauga.

Šiuo klausimu pažymėtina, kad sutartinių santykių tarp ūkio subjektų atitinkamo produkto prekybos grandinėje struktūra neturi jokios reikšmės vertinimui, ar minėto produkto gamintojas yra tiesiogiai susijęs su antidempingo muitą nustatančiu reglamentu. Be to, tai, kad gamintojas tiksliai žino, kokios jo gaminamos prekės yra eksportuojamos į Sąjungą taip pat neturi reikšmės vertinant, ar jis yra tiesiogiai susijęs su antidempingo muitą nustatančiu reglamentu.

Be to, net pripažinus, kad eksportuotojai moka antidempingo muitą, ir paaiškėjus, kad atitinkamo produkto prekybos grandinė yra nepertraukiama, todėl jie negali šio antidempingo muito perkelti gamintojams, antidempingo muito nustatymas keičia teisines sąlygas, pagal kurias bus prekiaujama minėtu produktu Sąjungos rinkoje. Todėl minėtų produktų gamintojų teisinei situacijai Sąjungos rinkoje bet kokiu atveju bus daroma tiesioginė ir didelė įtaka.

Iš tikrųjų ieškinio dėl antidempingo muitus nustatančio reglamento panaikinimo priimtinumas nepriklauso nuo to, ar jį pareiškiantis asmuo yra gamintojas ar eksportuotojas. Kadangi antidempingo muitai susiję su eksportuojamais produktais, gamintojui, net jeigu jis nėra minėtų produktų eksportuotojas, tokio antidempingo muito taikymas atitinkamam į Sąjungą importuojamam produktui gali turėti didelės įtakos.

Taip pat dėl to, kad institucijos nusprendė nenaudoti atitinkamų gamintojų pateiktų duomenų apskaičiuojant jiems individualų dempingo skirtumą, negali būti atmesta galimybė, jog šių gamintojų pateiktas ieškinys yra priimtinas.

Be to, įmonės, kurios teisė pareikšti ieškinį yra nagrinėjama, kaltinimas prekyba dempingo kaina nėra būtina sąlyga konstatuojant jos konkrečią sąsają. Gamintojo ar eksportuotojo kaltinimas prekyba antidempingo kaina yra veiksnys, galintis jį išskirti, tačiau tai nėra išankstinė sąlyga šiems ūkio subjektams.

Be to, kadangi Sąjungos teisės aktų leidėjas priimdamas Reglamentą Nr. 765/2012, kad įgyvendintų PPO ginčų sprendimo tarybos rekomendacijas ir sprendimus, nebūtinai ketino pakeisti terminus „produktui, importuojamam dempingo kaina iš visų šaltinių ir darančiam žalos“ ir „tiekėjas“ bei„nepraktiška“, įtvirtintus Pagrindinio antidempingo reglamento 9 straipsnio 5 dalyje, reikia konstatuoti, kad minėti terminai turi būti aiškinami atsižvelgiant į PPO antidempingo sutarties 6.10 ir 9.2 straipsnius.

Pagrindinio antidempingo reglamento Nr. 1225/2009 9 straipsnio 5 dalis ir 1994 m. sutarties dėl bendrojo susitarimo dėl muitų tarifų ir prekybos VI straipsnio įgyvendinimo (Antidempingo sutartis) 9.2 straipsnis nustato, jog iš principo antidempingo muitas turi būti taikomas individualiai kiekvienam tiekėjui už produktą, importuojamą dempingo kaina iš visų šaltinių ir darantį žalos. Iš šių nuostatų teksto matyti, kad subjektas, kuris nelaikytinas tiekėju, neturi jokios teisės į individualaus antidempingo muito jam taikymą.

Pagal Pasaulio prekybos organizacijos (PPO) teisę bet kuris atrinktas eksportuotojas ar gamintojas, per visą tyrimą bendradarbiavęs su atsakinga valdžios institucija, atitinka sąlygas pripažinti jį tiekėju, kaip tai suprantama pagal PPO antidempingo sutarties 9.2 straipsnį.

Kalbant apie Pagrindinio antidempingo reglamento nuostatas, minėto reglamento 9 straipsnio 5 dalis turi būti aiškinama atsižvelgiant į PPO antidempingo sutarties nuostatas. Be to, iš Pagrindinio antidempingo reglamento 17 straipsnio 1 ir 3 dalių nuostatų, aiškinamų atsižvelgiant į PPO teisę, taip pat matyti, kad net jei iš pradžių neatrinkti gamintojai gali pagrįstai reikalauti individualaus dempingo skirtumo apskaičiavimo, atrinkti gamintojai, a fortiori, to irgi gali reikalauti. Šiuo klausimu Pagrindinio antidempingo reglamento 9 straipsnio 6 dalies paskutiniame sakinyje primenama, kad individualūs muitai turi būti taikomi importui iš bet kurio eksportuotojo ar gamintojo, kuriam pagal minėto reglamento 17 straipsnio nuostatas suteiktas individualus režimas.

Iš to matyti, kad pagal Pagrindinio antidempingo reglamento nuostatas kiekvienas atrinktas dempingo kaina parduodamo produkto eksportuotojas ar gamintojas, per visą tyrimą bendradarbiavęs su institucijomis, atitinka sąlygas pripažinti jį tiekėju, kaip tai suprantama pagal minėto reglamento 9 straipsnio 5 dalį.

(žr. 187, 192–194 punktus)